stanford-oval/wikipedia huggingface dataset:
בניין פלאטאיירון
אדריכלות ובנייה

בשני העשורים הראשונים של המאה ה-20 נבנו גורדי השחקים הראשונים בניו יורק בהשראת מה שהיה מוכר עד אז, המבנים הנמוכים. גורדי שחקים אלו היו בעלי עיטורים חיצוניים שהדגישו את הבסיס ואת הכותרת בראש הבניין ואילו הקומות האמצעיות נחשבו כחסרות ייחוד. נדמה היה שניתן למתוח את המבנה עד אין קץ כדי ליצור בניינים בכל גובה שהיזם חפץ בו. גורדי שחקים אלו אופיינו גם במסה הגדולה שלהם וניצלו את כל שטח המגרש לכל גובהם (מאוחר יותר הועבר חוק עזר עירוני המחייב את צמצום שטח הבניין עם העלייה לגובה). דוגמאות לכך הם בניין סינגר ובניין אקוויטבל.
בניין פלאטאיירון תוכנן על ידי האדריכל דניאל ברנהם כ"ארמון אנכי בעלי מוטיבים מתקופת הרנסאנס" בסגנון בוזאר. הוא גם מייצג את התפיסה התכנונית של אסכולת שיקגו. בדומה לעמוד יווני קלאסי, חזיתותיו - המחופות באבן גיר בבסיסו ומשתנות לטרה קוטה אדריכלית מזוגגת של "חברת אטלנטיק טרה קוטה" (Atlantic Terra Cotta Company) בטוטנוויל, סטטן איילנד - מחולקות לבסיס, חלק אמצעי וכותרת.
סקיצות מוקדמות של דניאל ברנהם מראות עיצוב עם לוח שעון מחוגים וכותרת מעוטרת עם שכלולים רבים יותר מזו של התכנון הנוכחי. למרות שבראהם שמר על שליטתו המוחלטת בעיצוב הבניין, הוא לא קשור באופן ישיר לפרטי הבניין שנבנה בפועל. היה זה המעצב, פרדריך פיליפ דינקלברג (Frederick Philip Dinkelberg), שנולד בפנסילבניה ועבד במשרדו של ברנהם. דינקלברג עבד לראשונה עם ברנהם בתערוכה העולמית של שיקגו בשנת 1893. הדמיות הבניין פורסמו בעת בנייתו במגזינים Architectural Record ו-American Architect.
בנייתו של גורד השחקים התאפשרה בזכות שינוי חוק התכנון והבנייה של 1892 בעיר ניו יורק, המבטל את הדרישות והשיקולים התכנוניים לשימוש בחומרים מעכבי בעירה. ביטול זה פתח את האפשרות לתכנון שלד פלדה לבניין. עם השימוש בפלדה - שסיפקה חברת American Bridge Company מפנסילבניה - הקמת הבניין נעשתה קלה ומהירה יותר באופן יחסי לשיטות המקובלות האחרות באותה תקופה. חברת פולר הכירה את טכניקת בנייה זו על בוריה. על כן, קצב התקדמות הבנייה היה מהיר בזכות שלד הפלדה שנבחר לבניין ובזכות החברה הקבלנית המיומנת. למעשה, השלד נבנה בקצב של קומה אחת בכל שבוע. בפברואר 1902, הושלמה בנייתו של שלד הבניין ובאמצע מאי של אותה שנה חצי בניין כוסה בחיפוי טרה קוטה. בנייתו הסתיימה ביוני 1902, שנה לאחר שהחלה.
רוחבו של קודקוד המבנה הוא שני מטרים בלבד ובמבט מלמעלה ניתן לראות שזווית הקודקוד היא כ-25 מעלות.
צורתו המיוחדת גרמה לחשש שהוא עלול לקרוס בכל רגע, ובנוסף גרמה גם לאפקט "מנהרת רוח" ברחובות הצמודים לו. מסופר כי בתחילת המאה ה-20 חיכו באזור הבניין גברים לפרצי רוח שירימו את שולי שמלתן של נשים עוברות, על מנת להציץ בקרסוליהן, מחזה נדיר באותה התקופה.
חזיתות הבניין שופצו בשנת 1991 על ידי חברת Hurley & Farinella.
השפעה

בניין פלאטאיירון הפך אייקוני בעיר ניו יורק בזכות אהדת הציבור כלפיו. אולם, לא כל הביקורות כלפיו היו אוהדות. מונטגומרי סשוילר (Montgomery Schuyler), עורך במגזין Architectural Record, כתב עליו:
הוא שיבח חזיתותיו של הבניין ואת העיטורים, הפיתוחים והפרטים שעל חיפוי הטרה קוטה אך מתח ביקורת על הפרקטיות של הבניין ומספר החלונות הרב שבו:
עיתון הניו יורק טריביון (The New York Tribune) קרא לבניין באותה תקופה "A stingy piece of pie ... the greatest inanimate troublemaker in New York", ארגון האמנות של ניו יורק טען שהוא "אינו מתאים כדי להיות במרכזה של העיר" ועיתון הניו יורק טיימס קרא לו "מפלצתי".
אך, אחרים ראו אותו באור שונה. הוגה הדעות הרברט ג'ורג' ולס כתב עליו בשנת 1906 בספרו "The Future in America: A Search After Realities":
הפלאטאיירון משך גם את תשומת הלב של מספר אמנים. הוא היה הנושא המרכזי באחת מתמונותיו, שצולמה ביום חורפי של שנת 1904, של הצלם אדוארד סטייכן. כמו כן בתמונתו של הצלם אלפרד סטיגליץ, שצולמה בשנת 1903. סטיגליץ אף ציין שפלאטאיירון לניו יורק הוא כמו הפרתנון לאתונה.
גם עשורים לאחר השלמת בנייתו, יש מי שאינם יכולים להשלים עם קיומו. הפסל ויליהאם אורדוויי פרטרידג' (William Ordway Partridge) ציין שהוא "חרפה לעיר שלנו, זעם לתחושת האמנותית שלנו, וסכנה לחייו".
בתרבות

בסרט הקומדיה שיצא בשנת 1958, "כישופי אהבה" (באנגלית Bell, Book and Candle), ג'יימס סטיוארט וקים נובאק מצולמים בסצנה על גגו של בניין פלאטאיירון בה הם מחובקים.
בסרט אדומים של וורן בייטי משנת 1980, מצולמת דיאן קיטון בסצנה בתחתית הבניין.
בסרט גודזילה משנת 1998, נהרס בטעות הבניין על ידי צבא ארצות הברית במהלך מרדף אחרי גודזילה.
הבניין מוצג בסדרת סרטי ספיידרמן כמטה חברת Daily Bugle, היכן שפיטר פרקר עובד כצלם פרילנסר. בסדרת צבי הנינג'ה, כבניין המטה של חברת חדשות ערוץ 6, בה עובדת אפריל אוניל.
גלריה

צילום מקרוב על הקצה העליון של הבניין
מבט אחורי
מבט צידי
מצעד "Wake up America" סמוך לתחנת גיוס לצי ארצות הברית רגע לפני כניסתה של ארצות הברית למלחמת העולם הראשונה‏ (19 באפריל 1917)
הבניין כפי שצולם בשנת 1903
תמונתו של הצלם היהודי, אלפרד סטיגליץ (1903)
תמונתו של הצלם אדוארד סטייכן (1904)
הבניין במבט מהאוויר: הצילום פונה לדרום, ובו נראית חזית הבניין.
ביבליוגרפיה

Alexiou, Alice Sparberg. The Flatiron: the New York landmark and the incomparable city that arose with it. New York: Thomas Dunne/St. Martin's, 2010. ISBN 978-0-312-38468-5
Zukowsky, John and Saliga, Pauline, "Late Works by Burnham and Sullivan", Art Institute of Chicago Museum Studies. 11.1 (Autumn 1984:70-79)
ראו גם

גורדי שחקים בניו יורק
גורדי שחקים מוקדמים
כיכר מדיסון
לקריאה נוספת

Laurin, Dale. "Grace and Seriousness in the Flatiron Building and Ourselves"
Kreitler, Peter Gwillim. Flatiron: A Photographic History of the World's First Steel Frame Skyscraper, 1901-1990. AIA Press 1991. ISBN 978-1-55835-060-1
יהושע בן גמלא

יהושע בן גמלא היה השם של כהן גדול, או מספר כהנים גדולים בימי בית המקדש השני. יהושע בן גמלא מוזכר בספריו של יוסף בן מתתיהו, ככהן גדול במחצית הראשונה של שנות ה-60 של המאה ה-1 וממנהיגי ממשלת המרד המתונה בזמן המרד הגדול ערב חורבן בית המקדש השני. בתלמוד, מוזכר יהושע בן גמלא ככהן גדול שאשתו מרתא בת ביתוס קנתה עבורו את הכהונה הגדולה בימי המלך אלכסנדר ינאי, וכמי שייסד את החינוך הציבורי בישראל. מקובל לזהות את "יהושע בן גמלא" של התלמוד עם "יהושע בן גמלא" המוזכר אצל יוסף בן מתתיהו תוך תיקון שם המלך שממנו נקנתה הכהונה הגדולה, אך יש החולקים על זיהוי זה וטוענים שמדובר על אנשים שונים.
בתלמוד > קניית הכהונה הגדולה

על פי התלמוד, לאחר שיהושע בן גמלא קידש את מרתא בת בייתוס לאשה, היא קנתה עבורו את הכהונה הגדולה, בתשלום למלך אלכסנדר ינאי:
”אמר רב יוסף קטיר קחזינא הכא דאמר רב אסי תרקבא דדינרי עיילה ליה מרתא בת ביתוס לינאי מלכא עד דמוקי ליה ליהושע בן גמלא בכהני רברבי” (תרגום: אמר רב יוסף קשר אנו רואים כאן, שאמר רב אסי שלשה קבים של דינרים העלתה מרתא בת ביתוס לינאי המלך עד שהעלה את יהושע בן גמלא לכהן גדול). לאחר מכן, נשא אותה יהושע לאשה, דבר שהיה מותר לו לעשות לדעת חכמים, אף שלכהן גדול אסור לשאת אלמנה, מכיוון שנתקדשה לו לפני מינויו לכהן גדול.
התלמוד גם מביא את מינויו של יהושע בן גמלא לכהן גדול כדוגמה למינוי לא ראוי:
”דאמר ר' אסי תרקבא דדינרי עיילא ליה מרתא בת בייתוס לינאי מלכא על דאוקמיה ליהושע בן גמלא בכהני רברבי”.
בתלמוד > הזכרתו לשבח > תקנת בתי הספר של יהושע בן גמלא

התלמוד מזכיר את "יהושע בן גמלא" לשבח על תקנת יהושע בן גמלא בענייני חינוך:
"אמר רב יהודה אמר רב: ברם זכור אותו האיש לטוב ויהושע בן גמלא שמו, שאלמלא הוא נשתכחה תורה מישראל, שבתחילה מי שיש לו אב מלמדו תורה, מי שאין לו אב לא היה למד תורה... עד שבא יהושע בן גמלא ותיקן שיהו מושיבין מלמדי תינוקות בכל מדינה ומדינה ובכל עיר ועיר ומכניסין אותן כבן שש כבן שבע".
בעקבות תקנה זאת, נחשב יהושע בן גמלא למייסד בתי הספר בתקופת חז"ל ועל שמו נקראו בתי ספר יהודיים "בן גמלא", בהם בית ספר עברי-אנגלי בפלורידה.
בתלמוד > הזכרתו לשבח > תקנת בתי הספר של יהושע בן גמלא > היחס לתקנה של שמעון בן שטח

גם לשמעון בן שטח מיוחסת תקנה "שיהו תינוקות הולכין לבית הספר". היו שטענו שמדובר במסורות סותרות. אחרים טענו שמדובר על תקנות שונות ושיהושע בן גמלא הרחיב את חובת הקמת בתי ספר לכל עיר ו/או הוריד את גיל החינוך לגיל 6-7. יצחק אייזיק הלוי טוען שמדובר על אותה תקנה וששמעון בן שטח ויהושע בן גמלא שיתפו פעולה בהעברת התקנה. לטענתו, התקנה נועדה להרבות תורה בישראל כדי להלחם נגד הצדוקים, ולכן שמעון בן שטח העדיף שהתקנה לא תיוחס לו, כדי לא לעורר את הצדוקים להתנגד לה. במקום זאת, שמעון בן שטח שיתף פעולה עם יהושע בן גמלא כדי שהוא יעמוד בחזית התקנה וכך היא תעבור בלי התנגדות. אהרן הימן אף טען ששמעון בן שטח שידך בין יהושע בן גמלא ומרתא בת בייתוס ודחף את יהושע בן גמלא להיות כהן גדול בכדי להעביר את התקנה.
בתלמוד > הזכרתו לשבח > התרומה למקדש של "בן גמלא"

במשנה מוזכר לשבח "בן גמלא" על שתרם למקדש גורלות, שנועדו להגרלת השעירים, מזהב במקום אלו שהיו עשויים אשכרוע (מין עץ) ששמשו קודם לכן. נוהגים לזהות את "בן גמלא" עם יהושע בן גמלא, ובעקבות זאת כותב אייזיק הירש וייס על יהושע בן גמלא: "הוא היה עשיר גדול ונדב הרבה לתפארת בית אלהים".
בתלמוד > הזכרתו לשבח > המחלוקת על זהות עושי מעשי השבח

קיימת מחלוקת בין בעלי התוספות בעניין הזהות של יהושע בן גמלא של קניית הכהונה עם עושי המעשים שהוזכרו לשבח. יש מבעלי התוספות שכתבו שאין זה אותו אדם, אלא שני יהושע בן גמלא היו, האחד נזכר לשבח, והשני לגנאי. לעומת זאת, אחרים מבעלי התוספות כתבו שאחד הוא, ומעשיו נזכרו לשבח, אלא שדרך המינוי שלו זכתה לגינוי בפי חז"ל:
”זכור אותו האיש לטוב ויהושע בן גמלא שמו. הוא אותו האיש דאמר רב יוסף (ביבמות. דף סא.) תרקבא דדינרי עיילא ליה מרתא בת בייתוס לינאי המלך עד דאוקים ליהושע בן גמלא בכהני רברבי וצדיק גמור היה כדאשכחן הכא והא דקאמר התם (שם) קטיר קא חזינא הכא לפי שהיו אחרים חשובים ממנו”
בכתבי יוסף בן מתתיהו > כהונתו ככהן גדול

על פי יוסף בן מתתיהו, בזמן כהונתו של הנציב הרומאי אלבינוס (62–64 לספירה), העביר המלך אגריפס השני את הכהונה הגדולה מיהושע בן דמנאי ליהושע בן גמלא. בין שני הכהנים התחולל מאבק. שניהם הקימו כנופיות של בעלי זרוע שלחמו ביניהם ברחובות ירושלים.
בשנת 65 לספירה מינה אגריפס השני את מתתיהו בן תאופילוס לכהן גדול במקום יהושע בן גמלא.
בכתבי יוסף בן מתתיהו > פעילותו ומותו במרד הגדול

עם פרוץ המרד הגדול ברומאים בשנת 66 לספירה, נמנה יהושע בן גמלא על ממשלת המרד המתונה בירושלים. בהנהגת יוחנן מגוש חלב, השתלטו הקנאים על בית המקדש, שבו שלטה עד אז ממשלת המרד בהסכמת משפחות הכהונה הוותיקות. הקנאים בחרו כהן גדול חדש, שנבחר על פי גורל. הכהנים מממשלת המרד יהושע בן גמלא וחנן בן חנן מחו על המהלכים, וכינו את הקנאים "אנשי רשע וזדון שהתמכרו לעשות רע".
בשעה שהאדומים עמדו להיכנס לירושלים על פי הזמנת הקנאים, ניצב בן גמלא בראש המגדל בחומת העיר ונאם באוזניהם. הוא טען בפניהם כי הגיעו "לחזק ידי בני בליעל משחיתים" והוא מקווה שיגיעו באותה מהירות גם לסייע לשחרר את העיר מידי אויבים נכרים. הוא דחה את טענות הקנאים, כאילו המתונים בקשו להסגיר את העיר בידי הרומאים, מה שאמור היה לבסס את התערבות האדומים, והציע להם את האפשרות להיכנס לעיר, פרוזים, ללא נשק. האדומים לא שוכנעו, ונאומו של יהושע זכה לנאום תגובה מפיו של אחד מראשי האדומים, שמעון בן כתלא. לאחר שפתחו הקנאים בחשאי את שער העיר שמול מחנה האדומים, פרצו הללו לעיר וממשלת המרד הובסה תוך מרחץ דמים. הפורעים האדומים חיפשו את הכהנים הגדולים חנן בן חנן ויהושע בן גמלא: "במהרה תפשו אותם ושחטום והתיצבו על החללים והתקלסו בחנן על אהבת העם אליו וביהושע על דבריו אשר דיבר אליהם מן החומה. ובעצמת רשעתם לא נתנו לקבור את עצמות ההרוגים".
יוסף בן מתתיהו ספד בספרו לחנן בן חנן וליהושע בן גמלא:
זיהוי

חוקרי חכמת ישראל טענו שיהושע בן גמלא של התלמוד הוא אותו כהן גדול מימי ערב החורבן, ושהכהונה נרכשה מאגריפס השני. אייזיק הירש וייס גם הסביר את תקנת החינוך של יהושע בן גמלא על פי המצב בתקופתו בכותבו: "שראה העם מתרשלים בגדול בניהם וזאת ההתרשלות גרמה שהיה מרבית העם פרוע. לכן אין גם להפליא איך בקל פתחו לבם למסיתים בין להתקשר עם מורדים ובין להאמין באנשים אוחזי עיניים אשר קמו מזמן לזמן לאמר כי רוח ה' עליהם ...". הזיהוי נסמך על כך שינאי עצמו היה כהן גדול, ועל כן לא סביר שהוא מכר את הכהונה לאחר, ועל כך שמרתא בת ביתוס נזכרת באגדות החורבן, ואילו ינאי המלך נפטר מעל 140 שנה לפני החורבן.
מנגד, טוען הרב יצחק אייזיק הלוי, בספרו דורות ראשונים ובעקבותיו אהרן הימן, שמדובר על שני אישים שונים, שכן יהושע בן גמלא של ערב החורבן היה רשע ולא יכול להיות שהתלמוד יזכיר אותו לשבח. בנוסף, הם טוענים שקשה לקבל שהצליחו לתקן תקנות משמעותיות ערב חורבן המקדש בתקופה של אנדרלמוסיה ושתקנות שהותקנו בתקופה זאת ייחשבו על ידי האמורא רב כמשמעותיות. הלוי והימן טענו שאלכסנדר ינאי היה רק כהן גדול בתואר ובזמנים מיוחדים, ואת עבודת המקדש הוא כנראה מסר לכהן אחר. הלוי טוען שתקנת החינוך מוזכרת גם על שמו של שמעון בן שטח, ועל כן אין לשנות את תקופתו של יהושע בן גמלא מתקן החינוך הציבורי מימיהם של אלכסנדר ינאי ושמעון בן שטח.
הערות שוליים

↑  תלמוד בבלי, מסכת יבמות, דף ס"א, עמוד א'
↑  תלמוד בבלי, מסכת יומא, דף י"ח, עמוד א'
↑  תלמוד בבלי, מסכת בבא בתרא, דף כ"א, עמוד א'
↑  Ben Gamla Charter School, home site
↑  החינוך כחובת הציבור במשפט העברי
↑  הרב אהרן הימן, "יהושע בן גמלא", תולדות תנאים ואמוראים, לונדון, תר"ע, חלק ב, עמודים 623-621, באתר היברובוקס
↑  משנה, מסכת יומא, פרק ג', משנה ט'
1 2  אייזיק הירש וייס, דור דור ודורשיו, חלק א', עמוד 182
↑  תוספות-ישנים יבמות סא ע"א
↑  ראו תוספות על תלמוד בבלי, מסכת בבא בתרא, דף כ"א, עמוד א'
↑  יוסף בן מתתיהו, קדמוניות היהודים, ספר 20, פרק ט, פסקה ד, סעיף 213. במקור: "יהושע בן גמליאל".
↑  נתן שור, תולדות ירושלים, כרך א (העיר הקדם ישראלית ועד התקופה הביזאנטית), הוצאת כנרת זמורה ביתן, 1987, עמ' 235
↑  יוסף בן מתתיהו, תולדות מלחמת היהודים עם הרומאים, הערות ובאורים מאת המתרגם יעקב נפתלי שמחוני לספר ד, פרק ט, פסקה יא.
↑  יוסף בן מתתיהו, קדמוניות היהודים, ספר 20, פרק ט, פסקה ז, סעיף 223. במקור: "יהושע בן גמליאל".
↑  יוסף בן מתתיהו, תולדות מלחמת היהודים עם הרומאים, ספר ד, פרק ד, פסקה ג.
↑  יוסף בן מתתיהו, תולדות מלחמת היהודים עם הרומאים, ספר ד, פרק ד, פסקה ד.
1 2  יוסף בן מתתיהו, תולדות מלחמת היהודים עם הרומאים, ספר ד, פרק ה, פסקה ב.
↑  תלמוד בבלי, מסכת גיטין, דף נ"ו, עמוד א'
↑  הרב אהרן הימן, "יהושע בן גמלא", תולדות תנאים ואמוראים, לונדון, תר"ע, חלק ב, עמודים 623-621, באתר היברובוקס
↑  יצחק אייזק הלוי, [עמוד:דורות הראשונים ב'.pdf/111 דורות הראשונים], עמוד 466
| כהנים גדולים בולטים לפי תקופתם |
| --- | --- | --- |
| משכן משה והמשכן בגלגל | אהרן • אלעזר הכהן |  |
| המשכן בשילה | • אלעזר הכהן • פינחס • אבישוע בן פנחס • בקי בן אבישוע • עזי בן בקי • עלי הכהן • אחיטוב (נכד עלי) • אחיה בן אחיטוב |  |
| משכן נוב ומשכן גבעון | אחימלך בן אחיטוב • אביתר בן אחימלך |  |
| תקופת בית ראשון | צדוק • אחימעץ בן צדוק • עזריהו בן צדוק • אמריהו • יהוידע הכהן • זכריהו בן יהוידע • עזריהו הכהן • אוריה הכהן • עזריהו הכהן (השני) • שלום הכהן • חלקיהו בן שלום • שריה הכהן • יהוצדק הכהן • צפניה בן מעשיה |  |
| תקופת בית שני (תחת שלטון ממלכת פרס) | יהושע בן יהוצדק • יהויקים בן יהושע • אלישיב בן יהויקים • יהוידע הכהן (בית שני) • יוחנן הכהן • ידוע הכהן |  |
| בתקופה ההלניסטית | חוניו הראשון • שמעון הראשון • אלעזר בן חוניו • מנשה אחיו של חוניו • חוניו השני • שמעון השני • חוניו השלישי • יוחנן כהן גדול |  |
| כהנים מתיוונים ואחרים | יאסון •  מנלאוס • אלקימוס • חוניו הרביעי |  |
| כהנים גדולים מבית חשמונאי | יונתן • שמעון • יוחנן הורקנוס הראשון • יהודה אריסטובולוס הראשון • אלכסנדר ינאי • הורקנוס השני • אריסטובולוס השני • מתתיהו אנטיגונוס השני • אריסטובולוס השלישי |  |
| תחת ממשלת רומא | מתתיהו בן תאופילוס (הראשון) • יוסף בן עלים • חנן בן שת • ישמעאל בן פיאבי • יוסף קיפא • יונתן בן חנן • תאופילוס בן חנן • חנניה בן נדבאי • חנן בן חנן • יהושע בן גמלא • מתתיהו בן תאופילוס (השני) • פינחס בן שמואל מכפר חבתא • רבי אלעזר בן חרסום • יששכר איש כפר ברקאי • רבי ישמעאל בן אלישע כהן גדול |  |
דמעות של סתיו (ספר)

| --- | --- |

עטיפת הספר
 מידע כללי
 מאת:  צ'ארלס מק'קרי (Charles McCarry)
 שפת המקור:  אנגלית 
 סוגה:  מתח וריגול
 נושא:  רצח קנדי 
 הוצאה
 הוצאה:  ספרי פינגווין
 תאריך הוצאה:  1974
 הוצאה בעברית
 הוצאה:  אריה ניר
 תאריך:  2006
 תרגום:  נורית לוינסון
 מספר עמודים:  287 (כריכה רכה)
 סדרה
 ספר קודם:  The Miernik Dossier 
 הספר הבא:  The Secret Lovers 
 
דמעות של סתיו (באנגלית: The Tears of Autumn) הוא ספר מאת הסופר, העיתונאי ואיש ה-CIA האמריקני צ'ארלס מק'קרי.
עלילה

עלילת הספר נפתחת כאשר פול כריסטופר, איש מבצעים בשורות ה"ארגון", כפי שמכונה בספר סוכנות הביון של ארצות הברית, וקודם לכן לוטננט בחיל הנחתים, אשר לחם במלחמת העולם השנייה בקרב אוקינאווה ועוטר בכוכב הכסף ולב הארגמן, החל לחקור באופן עצמאי את רצח נשיא ארצות הברית, ג'ון פיצג'רלד קנדי. התיאוריה של כריסטופר הציבה איום על מדיניות החוץ של ארצות הברית, והממונים עליו הורו להפסיק את החקירה. הוא בתגובה סירב, ויצא לבדו לחקירה שהביאה אותו מפריז לרומא, ובהמשך לציריך, לקונגו ולסייגון. לאורך המסע נרדף כרסטופר בידי המתנקשים ואנשי מבצעים של סוכנות הביון שרצו למנוע ממנו לפענח את הפרשה.
הערות שוליים

↑  צ'ארלס מק'קרי, "דמעות של סתיו", הוצאת אריה ניר, 2005, עמודים 40–41.
↑  צ'ארלס מק'קרי, "מרגלים ותיקים", הוצאת אריה ניר, 2005, עמוד 29, "על מצבתו נכתב: פול ה' כריסטופר, סגן בחיל הנחתים, כוכב הכסף, לב הארגמן, והתאריכים".
דראפט ה-WWE

דראפט ה-WWE (באנגלית: WWE draft; לעיתים נקרא גם בשם סופרסטאר שייק-אפ) הוא תהליך שמשמש את ארגון ההיאבקות האמריקאי, ה-WWE, כדי לרענן את סגל המתאבקים בין המותגים Raw ו-סמאקדאון. הדראפט שומש לראשונה בשנת 2002 כחלק מהרחבת המותגים. בשנת 2003 לא נערך דראפט, אבל בין השנים 2004 ל-2011 נערך דראפט בתדירות שנתית קבועה. בין השנים 2011 ל-2016 הדראפט בוטל, עקב ביטול פיצול המותגים, כלומר, המתאבקים לא היו שייכים למותג ספציפי, אלא הופיעו באיזה מותג שרצו.
ב-25 במאי 2016, עקב העברתה של התוכנית סמאקדאון לימי שלישי והפיכת התוכנית להיות משודרת בשידור ישיר ולא בהקלטה (החל מ-19 ביולי), נוצר צורך בפיצול חדש של המותגים. משום כך, ה-WWE הודיעו שהדראפט חוזר. לאחר מכן נודע שהדראפט של אותה שנה ייערך בתוכנית סמאקדאון, מה שסימן את הפעם הראשונה שהדראפט כולו נערך דווקא בסמאקדאון ולא ב-Raw. משנת 2017 הדראפט הוכר בשם סופרסטאר שייק-אפ. בניגוד לדראפט המסורתי,  מנהלי התוכניות מנהלים משא ומתן ביניהם לגבי העברה של מתאבק כזה או אחר ממותג אחד לשני.
היסטוריה > פיצול ראשוני

במהלך הדראפט של שנת 2002, אלוף ה-WWE הבלתי מעורער, טריפל H ואלופת הנשים, ג'אז, אינם יכלו להיות כלולים בדראפט, בניגוד לכל שאר האלופים. החלק הראשון של הדראפט שודר בתוכנית Raw בשידור ישיר במשך שעתיים בערוץ TNN, כשהחלק האחר שודר באתר האינטרנט הרשמי של ה-WWE (נקרא ה-WWF באותה התקופה). בסך הכל היו שלושים בחירות לכל מותג, כשהכמות של שישים מתאבקים התחלקה באופן שווה בין המותגים.
בשנת 2003 הדראפט לא התקיים, אך שנה לאחר מכן התקיים במשך שעתיים בתוכנית Raw והיה משודר בערוץ הטלוויזיה Spike TV. בסך הכל היו עשרים בחירות. בנוסף התקיימה הגרלת הדראפט בין מנהל התוכנית של Raw, אריק בישוף, לבין מנהל התוכנית של סמאקדאון, פול היימן, ובהגרלה זו יכלו מנהלי התוכניות להעביר אליהם כל עובד פעיל של אותו המותג, כולל שדרנים, אלופים ומתאבקים פצועים.
בדראפט של שנת 2005, אלוף ה-WWE, ג'ון סינה, הועבר לתוכנית Raw ביחד עם התואר. הג'נרל מנג'ר של סמאקדאון, תיאודור לונג, רצה ליצור אליפות מרכזית חדשה לתוכנית, אך הרעיון בוטל עקב ההעברה של בטיסטה לסמאקדאון ביחד עם אליפות העולם במשקל כבד. הדראפט כלל עשר בחירות (חמש לכל מותג), כשבסך הכל הועברו 22 מתאבקים בין המותגים. הדראפט נערך בתוכנית Raw בשידור ישיר במשך שעתיים בערוץ Spike TV ובתוכנית סמאקדאון בערוץ UPN. כמו כן, היו העברות לאחר הדראפט עצמו שהתפרסמו באתר האינטרנט הרשמי של ה-WWE, בכל שני וחמישי בין התאריכים 6 ביוני ל-30 ביוני.
היסטוריה > הוספת המותג ECW

הדראפט של שנת 2006 כלל רק את המותג ECW, שהצטרף באותה שנה כמותג השלישי שיטול חלק בדראפט. הדראפט התנהל על ידי פול היימן, שהייתה לו אפשרות להוסיף לתוכנית שני מתאבקים בלבד (מ-Raw ו/או מסמאקדאון).
במהלך דראפט 2007, אלוף ה-ECW, בובי לאשלי, הוכרח לוותר על תואר האליפות אחרי שהועבר לתוכנית Raw. החלק הראשון של הדראפט הועבר בשידור ישיר בתוכנית הדגל Raw בערוץ USA. החלק השני (שנקרא גם בשם "הדראפט המשלים") נערך באתר האינטרנט הרשמי של ה-WWE, במשך ארבע שעות כשכל בחירה בדראפט הייתה במרוויח של כעשרים דקות אחת מהשנייה. בדראפט זה היו 23 בחירות, בעוד ש-27 מתאבקים עברו בסך הכל בין שלושת המותגים. בחלק הראשון של הדראפט ששודר בתוכנית Raw, כל בחירה בדראפט נקבעה על פי תשעה קרבות, כשהמנצח בקרב מאותו מותג זיכה את התוכנית שלו בבחירה אחת בדראפט, כשקרב הבאטל רויאל זיכה את המותג המנצח בשתי בחירות דראפט (בקרב זה לכל מותג היו חמישה נציגים).
במהלך הדראפט של שנת 2008, מאט הארדי הועבר ל-ECW ביחד עם אליפות ארצות הברית, טריפל H הועבר לסמאקדאון ביחד עם אליפות ה-WWE וקיין העובר ל-Raw ביחד עם אליפות ECW. הדראפט נערך כשלוש שעות במסגרת התוכנית Raw. בדומה לדראפט בשנה הקודמת, מתאבק של מותג מסוים שניצח בקרב, זיכה את המותג שלו בבחירה אחת. כמו כן, נערך דראפט משלים.
במהלך הדראפט של 2009, אלופי הזוגות המאוחדים של ה-WWE, הקולונס (קרליטו ופרימו), אלופת הדיוות, מאריס, אלוף ארצות הברית, MVP ואלוף ה-WWE, טריפל H הועברו ל-Raw, בניגוד לאלופת הנשים, מלינה והאלוף הבין יבשתי, ריי מיסטריו, שהועברו לסמאקדאון. הדראפט התחלק כמו בשנים הקודמות כשהיום הראשון היה משודר בשידור ישיר של שלוש שעות בתוכנית Raw והחלק השני היה הדראפט המשלים, שהתקיים באתר האינטרנט הרשמי של ה-WWE. בנוסף לכך, המנצחים בקרבות זיכו את המותג שלהם בבחירת דראפט. בסך הכל, 36 בחירות דראפט בוצעו, 12 בשידור הטלוויזיוני כשהחלוקה הייתה שש בחירות ל-Raw, חמש לסמאקדאון ואחת בלבד ל-ECW.
היסטוריה > הפירוק של ECW

לפני הדראפט של שנת 2010, התוכנית ECW בוטלה, ולכן הדראפט שב להיות רק בין Raw וסמאקדאון. במהלך הדראפט, אלופי הזוגות המאוחדים של ה-WWE מההארט דיינסטי (טייסון קיד ודייוויד הארט סמית') הועברו ל-Raw. האירוע נפרס על פני יומיים: ביום הראשון היה משודר בשידור של שלוש שעות בתוכנית Raw וביום השני נערך דראפט משלים, שנערך באתר האינטרנט של ה-WWE.
במהלך הדראפט של שנת 2011, אלוף ארצות הברית, שיימוס הועבר לסמאקדאון. גם בשנה זו נערך דראפט משני ששודר באתר האינטרנט של הארגון. סמאקדאון קיבלה 16 חברים חדשים, בעוד ש-Raw קיבלה רק 13. בפעם הראשונה בהיסטוריה של הדראפט היו שתי בחירות של אותו מתאבק (ג'ון סינה) שעבר בתחילת התוכנית מ-Raw לסמאקדאון, ובסוף התוכנית עבר בחזרה מסמאקדאון ל-Raw.
באוגוסט 2011 בוטל פיצול המותגים, ושום דראפט לא נערך עד לשנת 2016.
היסטוריה > פיצול שני

במהלך הדראפט של שנת 2016, סמאקדאון העבירה את אלוף ה-WWE, דין אמברוז והאלוף הבין יבשתי, המיז (ביחד עם אשתו, מאריס) ל-Raw, בזמן שאת הדרך ההפוכה עשו אלופת הנשים, שארלוט, אלוף ארצות הברית, רוסב (ביחד עם אשתו לאנה) ואלופי ה-WWE, הניו דיי.
במהלך הסופרסטאר שייק-אפ של שנת 2017, האלוף הבין יבשתי, דין אמברוז, עבר ביחד עם האליפות ל-Raw, בעוד שאלוף ארצות הברית, קווין אואנס, עבר ביחד עם האליפות לסמאקדאון.
הסופרסטאר שייק-אפ של שנת 2018 נערך בתאריכים 16 באפריל וב-17 באפריל, בתוכניות Raw וסמאקדאון, בהתאמה.
הסופרסטאר שייק-אפ של שנת 2019 ייערך בתאריכים 15 באפריל וב-16 באפריל, בתוכניות Raw וסמאקדאון, בהתאמה.
דראפטים

| # | שנה | תאריך/תאריכים | מותגים |
| --- | --- | --- | --- |
| 1 | 2002 | 25 במרץ | Raw, סמאקדאון |
| 2 | 2004 | 22 במרץ | Raw, סמאקדאון |
| 3 | 2005 | 6–30 ביוני | Raw, סמאקדאון |
| 4 | 2006 | 29 במאי | ECW,‏ Raw (יציאה מהמותג בלבד), סמאקדאון (יציאה מהמותג בלבד) |
| 5 | 2007 | 11 ביוני | Raw, סמאקדאון, ECW |
| 6 | 2008 | 23 ביוני | Raw, סמאקדאון, ECW |
| 7 | 2009 | 13 באפריל | Raw, סמאקדאון, ECW |
| 8 | 2010 | 27 באפריל | Raw, סמאקדאון |
| 9 | 2011 | 25 באפריל | Raw, סמאקדאון |
| 10 | 2016 | 19 ביולי | Raw, סמאקדאון, NXT (יציאה מהמותג בלבד) |
| 11 | 2017 | 10–11 באפריל | Raw, סמאקדאון |
| 12 | 2018‏ | 16–17 באפריל | Raw, סמאקדאון, NXT (יציאה מהמותג בלבד) |
| 13 | 2019‏ | 15–16 באפריל | Raw, סמאקדאון, 205 לייב, NXT (יציאה מהמותג בלבד) |
| 14 | 2019‏ | 11 ו-14 באוקטובר | Raw, סמאקדאון, 205 לייב (יציאה מהמותג בלבד), NXT (יציאה מהמותג בלבד) |
| 15 | 2020‏ | 9–12 באוקטובר | Raw, סמאקדאון, NXT (יציאה מהמותג בלבד) |
| 16 | 2021‏ | 1–4 באוקטובר | Raw, סמאקדאון, NXT (יציאה מהמותג בלבד) |
הערות שוליים

↑  סמאקדאון עוברת לימי שלישי ומועברת בשידור ישיר
↑  הדראפט ייערך בתוכנית הפתיחה של סמאקדאון בשידור ישיר
↑  מר. מקמהן מודיע על הסופרסטאר שייק-אפ
מיקה ולטרי

| --- | --- |

 לידה:  19 בספטמבר 1908 הלסינקי, האימפריה הרוסית 
 פטירה:  26 באוגוסט 1979 (בגיל 70) הלסינקי, פינלנד 
 שם לידה:  Mika Toimi Waltari 
 מדינה:  פינלנד 
 מקום קבורה:  בית הקברות הייטניימי 
 מקום מגורים:  אטו-טלה 
 שם עט:  Leo Rainio, Kristian Korppi, M. Ritvala, Leo Arne, Nauticus 
 מקום לימודים:  אוניברסיטת הלסינקי, Helsinki Normal Lyceum 
 שפות היצירה:  פינית 
 סוגה:  רומן היסטורי, רומן פשע 
 תקופת הפעילות:  מ-1927 
 צאצאים:  Satu Waltari 
 פרסים והוקרה:  מדליית פרו פינלנדיה (6 בדצמבר 1952)  פרס אלכסיס קיווי (1947)  פרס יוסי לתסריט הטוב ביותר (18 בנובמבר 1952)  דוקטור לשם כבוד מאוניברסיטת טורקו  מפקד במסדר האריה של פינלנד 
 חתימה:   
 
מיקה ולטרי (בפינית: Mika Waltari‏; 19 ביולי 1908 – 26 באוגוסט 1979) היה סופר פיני, המתורגם והמפורסם ביותר מחוץ לגבולות ארצו.